title: Odluka (EU) 2020/1015 Europske središnje banke od 24. lipnja 2020. o uspostavi bliske suradnje između Europske središnje banke i središnje banke Българска народна банка (Bugarska narodna banka) (ESB/2020/30)

text:
                  13.7.2020

                  HR

                  Službeni list Europske unije

                  LI 224/1

         ODLUKA (EU) 2020/1015 EUROPSKE SREDIŠNJE BANKE
         od 24. lipnja 2020.
         o uspostavi bliske suradnje između Europske središnje banke i središnje banke Българска народна банка (Bugarska narodna banka) (ESB/2020/30)
         Upravno vijeće Europske središnje banke,
         uzimajući u obzir Ugovor o funkcioniranju Europske unije,
         uzimajući u obzir Uredbu vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 7.,
         budući da:

                     (1)

                     Republika Bugarska je dana 18. srpnja 2018. Uputila Europskoj središnjoj banci zahtjev o uspostavi bliske suradnje između ESB-a i središnje banke Българска народна банка (Bugarska narodna banka) (dalje u tekstu: „BNB”) u skladu s člankom 7. Uredbe (EU) br. 1024/2013.

                     (2)

                     Republika Bugarska je 13. prosinca 2018. i 6. veljače 2020. donijela odgovarajuće nacionalne propise kako bi osigurala da će BNB biti obvezan donijeti svaku mjeru koju zahtijeva ESB u vezi s nadziranim subjektima, te da su pravni akti koje donese ESB u skladu s Uredbom (EU) br. 1024/2013 obvezujući i provedivi u Republici Bugarskoj. ESB je procijenio takvo zakonodavstvo, uzimajući također u obzir njegovu praktičnu primjenu.

                     (3)

                     ESB je 25. srpnja 2019. dovršio sveobuhvatnu procjenu određenih kreditnih institucija sa sjedištem u Republici Bugarskoj. Istoga dana BNB, kao nadležno tijelo, potvrdio je rezultate sveobuhvatne procjene te nastavio postupati s relevantnim kreditnim institucijama kako bi riješio utvrđene nedostatke kod njih.

                     (4)

                     ESB je 16. lipnja 2020. obavijestio Republiku Bugarsku o prethodnoj procjeni zahtjeva o uspostavi bliske suradnje, dajući mogućnost da Republika Bugarska dostavi svoje stajalište. Republika Bugarska je 18. lipnja 2020., odgovorila da je suglasna s procjenom te nije dostavila primjedbe.

                     (5)

                     U skladu s člankom 5. stavkom 1. Odluke ESB/2014/5 (2), kada ESB zaključi da su ispunjeni uvjeti navedeni u članku 7. stavku 2. točkama (a) do (c) Uredbe (EU) br. 1024/2013, ESB će donijeti odluku upućenu državi članici koja je podnijela zahtjev i uspostaviti blisku suradnju.

                     (6)

                     Članak 5. stavak 2. Odluke ESB/2014/5 propisuje da odluka o uspostavi bliske suradnje navodi načine prijenosa nadzornih zadaća ESB-a i datum početka bliske suradnje,

               DONIJELO JE OVU ODLUKU:

            Članak 1.
            Uspostava bliske suradnje između ESB-a i BNB-a

               1.   Na temelju informacija koje je dostavila Republika Bugarska, ESB zaključuje da su ispunjeni uvjeti iz članka 7. stavka 2. točaka (a) do (c) Uredbe (EU) br. 1024/2013 u pogledu nadziranih subjekata sa sjedištem u Republici Bugarskoj.

               2.   U skladu s člankom 7. stavkom 2. Uredbe (EU) br. 1024/2013, ovom Odlukom se uspostavlja bliska suradnja između ESB-a i BNB-a u svrhu izvršavanja zadataka u područjima iz članka 4. stavka 1. i članka 4. stavka 2. te članka 5. Uredbe (EU) br. 1024/2013 u pogledu nadziranih subjekata sa sjedištem u Republici Bugarskoj.

            Članak 2.
            Definicije
            Za potrebe ove Odluke, primjenjuju se definicije sadržane u Uredbi (EU) br. 468/2014 Europske središnje banke (ESB/2014/17) (3).

            Članak 3.
            Obveza suradnje u dobroj vjeri i izmjena informacija
            Od datuma primjene ove Odluke, ESB i BNB podliježu obvezi suradnje u dobroj vjeri i obvezi razmjene informacija na temelju članka 6. stavka 2. Uredbe (EU) br. 1024/2013.

            Članak 4.
            Datum početka bliske suradnje između ESB-a i BNB-a

               1.   Datum početka bliske suradnje između ESB-a i BNB-a je 1. listopada 2020.

               2.   Neovisno o stavku 1., za potrebe utvrđivanja značajnih nadziranih subjekata sa sjedištem u Republici Bugarskoj u skladu s člankom 110. Uredbe (EU) br. 468/2014 (ESB/2014/17), datumom početka bliske suradnje između ESB-a i BNB-a se smatra datum primjene ove Odluke.

            Članak 5.
            Načini prijenosa nadzornih zadaća na ESB

               1.   Od 1. listopada 2020., ESB izvršava zadaće u područjima iz članka 4. stavka 1. i članka 4. stavka 2. te članka 5. Uredbe (EU) br. 1024/2013 u odnosu na nadzirane subjekte sa sjedištem u Republici Bugarskoj.

               2.   Prema tome, od tog datuma:

                           (a)

                           predstavnik BNB-a sudjeluje i ostvaruje pravo glasa u Nadzornom odboru u skladu s člankom 26. Uredbe (EU) br. 1024/2013;

                           (b)

                           predstavnik BNB-a sudjeluje i, ako je primjenjivo, ostvaruje pravo glasa u Upravljačkom odboru Nadzornog odbora u skladu s člancima 11. i 12. Poslovnika Nadzornog odbora Europske središnje banke (4);

                           (c)

                           u vezi s pitanjima politike koja se odnosi na bonitetni nadzor, predstavnici BNB-a sudjeluju u drugim odborima i pod-strukturama koje pomažu u redu ESB-a u vezi sa zadaćama koje su ESB-u dodijeljene Uredbom (EU) br. 1024/2013 u skladu s njihovim internim pravilima.

               3.   Iznimno od stavka 2., od dana primjene ove Odluke. Predstavnik BNB-a u Nadzornom odboru sudjeluje i ostvaruje pravo glasa u odlukama o usvajanju uputa ESB-a u pogledu utvrđivanja značajnih nadziranih subjekata sa sjedištem u Republici Bugarskoj u skladu s člankom 110. Uredbe (EU) br. 468/2014 (ESB/2014/17).

               4.   Nakon obavijesti o uputama koje je ESB uputio BNB-u u vezi s utvrđivanjem značajnih nadziranih subjekata osnovanih u Republici Bugarskoj u skladu s člankom 110. Uredbe (EU) br. 468/2014 (ESB/2014/17), BNB će imenovati podkoordinatore za odgovarajuće zajedničke nadzorne timove u skladu s člankom 115. Stavkom 3. Uredbe (EU) br. 468/2014 (ESB/2014/17) te će bez nepotrebnog odgađanja obavijestiti ESB o tim imenovanjima.

               5.   Nakon obavijesti o uputama koje je ESB uputio BNB-u u vezi s utvrđivanjem značajnih nadziranih subjekata osnovanih u Republici Bugarskoj u skladu s člankom 110. Uredbe (EU) br. 468/2014 (ESB/2014/17), BNB će u skladu s člankom 48. Uredbe (EU) br. 468/2014 (ESB/2014/17), utvrditi kao postupke u tijeku sve formalno pokrenute nadzorne postupke koji zahtijevaju odluku no ne mogu biti dovršeni prije 1. listopada 2020. Utvrđivanje postupaka u tijeku uključuje postupke koji se odnose na izvršavanje zadaća iz područja navedenih u članku 4. stavku 1. točki (a) i članku 4. stavku 1. točki (c) Uredbe (EU) br. 1024/2013.

            Članak 6.
            Stupanje na snagu
            Ova Odluka stupa na snagu četrnaestog dana od dana objave u Službenom listu Europske unije.

            Sastavljeno u Frankfurtu na Majni, 24. lipnja 2020.

                  Predsjednica ESB-a

               Christina LAGARDE

            (1)  SL L 287, 29.10.2013., str. 63.

            (2)  Odluka 2014/434/EU Europske središnje banke od 31. siječnja 2014. o bliskoj suradnji s nacionalnim nadležnim tijelima država članica sudionica čija valuta nije euro (ESB/2014/5) (SL L 198, 5.7.2014., str. 7.).

            (3)  Uredba (EU) br. 468/2014 Europske središnje banke od 16. travnja 2014. o uspostavljanju okvira da suradnju unutar jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (SL L 141, 14.5.2014., str. 1.).

            (4)  Poslovnik Nadzornog odbora Europske središnje banke (SL L 182, 21.6.2014., str. 56.).


title: Odluka (EU) 2020/1016 Europske središnje banke od 24. lipnja 2020. o uspostavi bliske suradnje između Europske središnje banke i Hrvatske narodne banke (ESB/2020/31)

text:
                  13.7.2020

                  HR

                  Službeni list Europske unije

                  LI 224/4

         ODLUKA (EU) 2020/1016 EUROPSKE SREDIŠNJE BANKE
         od 24. lipnja 2020.
         o uspostavi bliske suradnje između Europske središnje banke i Hrvatske narodne banke (ESB/2020/31)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 7.,
         budući da:

                     (1)

                     Republika Hrvatska je 27. svibnja 2019. uputila Europskoj središnjoj banci zahtjev o uspostavi bliske suradnje između ESB-a i Hrvatske narodne banke (dalje u tekstu: „HNB”) u skladu s člankom 7. Uredbe (EU) br. 1024/2013.

                     (2)

                     Republika Hrvatska je 12. srpnja 2019. i 7. travnja 2020. donijela odgovarajuće nacionalne propise kako bi osigurala da će HNB biti obvezan donijeti svaku mjeru koju zahtijeva ESB u vezi s nadziranim subjektima, te da su pravni akti koje donese ESB u skladu s Uredbom (EU) br. 1024/2013 obvezujući i provedivi u Republici Hrvatskoj. ESB je procijenio takvo zakonodavstvo, uzimajući također u obzir njegovu praktičnu primjenu.

                     (3)

                     ESB je 5. lipnja 2020. dovršio sveobuhvatnu procjenu određenih kreditnih institucija sa sjedištem u Republici Hrvatskoj. Istoga dana HNB je potvrdio rezultate sveobuhvatne procjene.

                     (4)

                     ESB je 16. lipnja 2020. obavijestio Republiku Hrvatsku o prethodnoj procjeni zahtjeva o uspostavi bliske suradnje, dajući mogućnost da Republika Hrvatska dostavi svoje stajalište. Republika Hrvatska je 20. lipnja 2020. odgovorila da je suglasna s procjenom te nije dostavila primjedbe.

                     (5)

                     U skladu s člankom 5. stavkom 1. Odluke ESB/2014/5 (2), kada ESB zaključi da su ispunjeni uvjeti navedeni u članku 7. stavku 2. točkama (a) do (c) Uredbe (EU) br. 1024/2013, ESB će donijeti odluku upućenu državi članici koja je podnijela zahtjev i uspostaviti blisku suradnju.

                     (6)

                     Članak 5. stavak 2. Odluke ESB/2014/5 propisuje da odluka o uspostavi bliske suradnje navodi načine prijenosa nadzornih zadaća ESB-u i datum početka bliske suradnje,

               DONIJELO JE OVU ODLUKU:

            Članak 1.
            Uspostava bliske suradnje između ESB-a i HNB-a

               1.   Na temelju informacija koje je dostavila Republika Hrvatska, ESB zaključuje da su ispunjeni uvjeti iz članka 7. stavka 2. točaka (a) do (c) Uredbe (EU) br. 1024/2013 za uspostavu bliske suradnje s HNB-om.

               2.   U skladu s člankom 7. stavkom 2. Uredbe (EU) br. 1024/2013, ovom Odlukom se uspostavlja bliska suradnja između ESB-a i HNB-a u svrhu izvršavanja zadataka u područjima iz članka 4. stavka 1. i članka 4. stavak 2. te članka 5. Uredbe (EU) br. 1024/2013 u pogledu nadziranih subjekata sa sjedištem u Republici Hrvatskoj.

            Članak 2.
            Definicije
            Za potrebe ove Odluke, primjenjuju se definicije sadržane u Uredbi (EU) br. 468/2014 Europske središnje banke (ESB/2014/17) (3).

            Članak 3.
            Obveza suradnje u dobroj vjeri i izmjena informacija
            Od datuma primjene ove Odluke, ESB i HNB podliježu obvezi suradnje u dobroj vjeri i obvezi razmjene informacija na temelju članka 6. stavka 2. Uredbe (EU) br. 1024/2013.

            Članak 4.
            Datum početka bliske suradnje između ESB-a i HNB-a

               1.   Datum početka bliske suradnje između ESB-a i HNB-a je 1. listopada 2020.

               2.   Neovisno o stavku 1., za potrebe utvrđivanja značajnih nadziranih subjekata sa sjedištem u Republici Hrvatskoj u skladu s člankom 110. Uredbe (EU) br. 468/2014 (ESB/2014/17), datumom početka bliske suradnje između ESB-a i HNB-a smatra se datum primjene ove Odluke.

            Članak 5.
            Načini prijenosa nadzornih zadaća na ESB

               1.   Od 1. listopada 2020. ESB izvršava zadaće u područjima iz članka 4. stavka 1. i članka 4. stavka 2. te članka 5. Uredbe (EU) br. 1024/2013 u odnosu na nadzirane subjekte sa sjedištem u Republici Hrvatskoj.

               2.   Prema tome, od tog datuma:

                           (a)

                           predstavnik HNB-a sudjeluje i ostvaruje pravo glasa u Nadzornom odboru u skladu s člankom 26. Uredbe (EU) br. 1024/2013;

                           (b)

                           predstavnik HNB-a sudjeluje i prema potrebi, ostvaruje prava glasa u Upravljačkom odboru Nadzornog odbora u skladu s člancima 11. i 12. Poslovnika Nadzornog odbora Europske središnje banke (4);

                           (c)

                           u vezi s pitanjima politike koja se odnosi na bonitetni nadzor, predstavnici HNB-a sudjeluju u drugim odborima i pod-strukturama koje pomažu u radu ESB-a u vezi sa zadaćama koje su ESB-u dodijeljene Uredbom (EU) br. 1024/2013 u skladu s njihovim internim pravilima.

               3.   Iznimno od stavka 2., od dana primjene ove Odluke, predstavnik HNB-a u Nadzornom odboru sudjeluje i ostvaruje pravo glasa u odlukama o donođenju uputa ESB-a u pogledu utvrđivanja značajnih nadziranih subjekata sa sjedištem u Republici Hrvatskoj u skladu s člankom 110. Uredbe (EU) br. 468/2014 (ESB/2014/17).

               4.   Nakon obavijesti o uputama koje je ESB uputio HNB-u vezi s utvrđivanjem značajnih nadziranih subjekata sa sjedištem u Republici Hrvatskoj u skladu s člankom 110. Uredbe (EU) br. 468/2014 (ESB/2014/17), HNB će imenovati podkoordinatore za odgovarajuće zajedničke nadzorne timove u skladu s člankom 115. stavkom 3. Uredbe (EU) br. 468/2014 (ESB/2014/17) te će bez nepotrebnog odgađanja obavijestiti ESB o tim imenovanjima.

               5.   Nakon obavijesti o uputama koje je ESB uputio HNB-u u vezi s utvrđivanjem značajnih nadziranih subjekata osnovanih u Republici Hrvatskoj u skladu s člankom 110. Uredbe (EU) br. 468/2014 (ESB/2014/17), HNB će u skladu s člankom 48. Uredbe (EU) br. 468/2014 (ESB/2014/17), utvrditi kao postupke u tijeku sve formalno pokrenute nadzorne postupke koji zahtijevaju odluku, ali ne mogu biti dovršeni prije 1. listopada 2020. Utvrđivanje postupaka u tijeku uključuje postupke koji se odnose na izvršavanje zadaća iz područja navedenih u članku 4. stavku 1. točki (a) i članku 4. stavku 1. točki (c) Uredbe (EU) br. 1024/2013.

            Članak 6.
            Stupanje na snagu
            Ova Odluka stupa na snagu četrnaestog dana od dana objave u Službenom listu Europske unije.

            Sastavljeno u Frankfurtu na Majni 24. lipnja 2020.

                  Predsjednica ESB-a

               Christine LAGARDE

            (1)  SL L 287, 29.10.2013., str. 63.

            (2)  Odluka Europske središnje banke 2014/434/EU od 31. siječnja 2014. o bliskoj suradnji s nacionalnim nadležnim tijelima država članica sudionica čija valuta nije euro (ESB/2014/5) (SL L 198, 5.7.2014., str. 7.).

            (3)  Uredba (EU) br. 468/2014 Europske središnje banke od 16. travnja 2014. o uspostavljanju okvira za suradnju unutar jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (SL L 141, 14.5.2014., str. 1.).

            (4)  Poslovnik Nadzornog odbora Europske središnje banke (SL L 182, 21.6.2014., str. 56.).


title: Odluka Vijeća (ZVSP) 2020/1014 od 13. srpnja 2020. o izmjeni Odluke (ZVSP) 2018/905 o produljenju mandata posebnog predstavnika Europske unije za Rog Afrike

text:
                  14.7.2020

                  HR

                  Službeni list Europske unije

                  LI 225/1

         ODLUKA VIJEĆA (ZVSP) 2020/1014
         od 13. srpnja 2020.
         o izmjeni Odluke (ZVSP) 2018/905 o produljenju mandata posebnog predstavnika Europske unije za Rog Afrike
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 8. prosinca 2011. donijelo Odluku 2011/819/ZVSP (1) kojom je g. Alexander RONDOS imenovan posebnim predstavnikom Europske unije (PPEU) za Rog Afrike.

                     (2)

                     Mandat g. RONDOSA kao PPEU-a uzastopno je produljivan, a zadnji put Odlukom Vijeća (ZVSP) 2018/905 (2), kako je izmijenjena Odlukom Vijeća (ZVSP) 2020/251 (3). Mandat PPEU-a istječe 31. kolovoza 2020.

                     (3)

                     Mandat PPEU-a trebalo bi produljiti za dodatno razdoblje od šest mjeseci i utvrditi novi financijski referentni iznos za razdoblje od 1. rujna 2020. do 28. veljače 2021.

                     (4)

                     PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

               DONIJELO JE OVU ODLUKU:

            Članak 1.
            Odluka (ZVSP) 2018/905 mijenja se kako slijedi:

                        1.

                        u članku 1. stavak 1. zamjenjuje se sljedećim:

                           „1.   Mandat g. Alexandera RONDOSA kao posebnog predstavnika Europske unije (PPEU) produljuje se do 28. veljače 2021. Vijeće može odlučiti da mandat PPEU-a završi ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).”;

                        2.

                        u članku 5. stavku 1. dodaje se sljedeći podstavak:
                        „Financijski referentni iznos namijenjen pokrivanju rashoda povezanih s mandatom PPEU-a u razdoblju od 1. rujna 2020. do 28. veljače 2021. iznosi 1 290 000,00 EUR.”;

                        3.

                        u članku 14. drugi podstavak zamjenjuje se sljedećim:
                        „Posljednje sveobuhvatno izvješće o provedbi mandata PPEU-a podnosi se do 30. studenoga 2020.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 13. srpnja 2020.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća 2011/819/ZVSP od 8. prosinca 2011. o imenovanju posebnog predstavnika Europske unije za Rog Afrike (SL L 327, 9.12.2011., str. 62.).

            (2)  Odluka Vijeća (ZVSP) 2018/905 od 25. lipnja 2018. o produljenju mandata posebnog predstavnika Europske unije za Rog Afrike (SL L 161, 26.6.2018., str. 16.).

            (3)  Odluka Vijeća (ZVSP) 2020/251 od 25. veljače 2020. o izmjeni Odluke (ZVSP) 2018/905 o produljenju mandata posebnog predstavnika Europske unije za Rog Afrike (SL L 54 I, 26.2.2020., str. 5.).


title: Odluka Komisije (EU) 2020/1235 оd 26. kolovoza 2020. kojom se Grčkoj odobrava produljenje određenih rokova iz članka 4. Uredbe (EU) 2020/698 Europskog parlamenta i Vijeća (priopćeno pod brojem dokumenta C(2020) 5742) (Vjerodostojan je samo tekst na engleskom jeziku)

text:
                  31.8.2020

                  HR

                  Službeni list Europske unije

                  L 282/17

         ODLUKA KOMISIJE (EU) 2020/1235
         оd 26. kolovoza 2020.
         kojom se Grčkoj odobrava produljenje određenih rokova iz članka 4. Uredbe (EU) 2020/698 Europskog parlamenta i Vijeća

               (priopćeno pod brojem dokumenta C(2020) 5742)

         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2020/698 Europskog parlamenta i Vijeća od 25. svibnja 2020. o utvrđivanju posebnih i privremenih mjera zbog izbijanja bolesti COVID‐19 u pogledu obnove ili produljenja određenih potvrda, dozvola i ovlaštenja te odgodi određenih redovnih provjera i redovnih osposobljavanja u određenim područjima zakonodavstva o prometu (1), a posebno njezin članak 4. stavak 4.,
         budući da:

                     (1)

                     Člankom 4. stavkom 2. Uredbe (EU) 2020/698 rok za izdavanje nove kartice vozača u skladu s Uredbom (EU) br. 165/2014 Europskog parlamenta i Vijeća (2) produljuje se na dva mjeseca nakon primitka zahtjeva ako vozač podnese zahtjev za obnovom kartice vozača u razdoblju od 1. ožujka 2020. do 31. kolovoza 2020.

                     (2)

                     Člankom 4. stavkom 3. Uredbe (EU) 2020/698 rok za zamjenu kartice vozača produljuje se na dva mjeseca nakon primitka zahtjeva ako vozač podnese zahtjev za obnovom kartice vozača u razdoblju od 1. ožujka 2020. do 31. kolovoza 2020.

                     (3)

                     Dopisom od 24. srpnja 2020. Grčka je podnijela obrazloženi zahtjev da se za dva mjeseca produlje rokovi iz razdoblja od 1. ožujka 2020. do 31. kolovoza 2020. navedeni u članku 4. stavcima 2. i 3. Uredbe (EU) 2020/698. Grčka je 28. srpnja 2020. dostavila dodatne informacije u prilog svojem zahtjevu.

                     (4)

                     Prema informacijama koje je Grčka dostavila, vjerojatno je da će u Grčkoj obnova i zamjena kartica vozača ostati neizvedive i nakon 31. kolovoza 2020. zbog mjera koje je poduzela da spriječi odnosno ograniči širenje bolesti COVID-19.

                     (5)

                     Grčka je zbog pandemije bolesti COVID-19 donijela niz izvanrednih mjera koje se odnose na zaposlenike u javnom sektoru, uključujući i osoblje ministarstava i regionalnih prijevoznika. Te su mjere utjecale na kapacitete za obnovu i zamjenu tahografskih kartica vozača. Naime, jedna od mjera bilo je uvođenje „dopusta za posebne namjene za državne službenike” u grčkom zakonodavstvu, koji je znatno utjecao na broj osoba koje mogu obaviti te zadaće.

                     (6)

                     Kako se epidemiološka situacija u Grčkoj razvijala, mjere su se postupno prilagođavale, popuštale i naposljetku ukinule. Globalno gledano, te su mjere dovele do ozbiljnog manjka osoblja u javnom sektoru i velikog kašnjenja pri obradi zahtjeva za obnovu i zamjenu kartica vozača.

                     (7)

                     Nedostatak osoblja doveo je i do kašnjenja u postupku dodjele ugovora o tehničkoj pomoći za izradu tahografskih kartica vozača. Nadležno tijelo Ministarstva infrastrukture i prometa objavilo je otvoreni natječaj za dvogodišnji ugovor za izdavanje pametnih tahografskih kartica. Taj je ugovor dodijeljen 30. lipnja 2020., no ugovaratelju je potrebno određeno vrijeme da se pripremi na izdavanje kartica. Dotad je jedini način za izdavanje pametnih tahografskih kartica suradnja s poljskim tijelom za izdavanje kartica, koje pak može pomoći u izdavanju najviše 6000 kartica.

                     (8)

                     Usto, prema informacijama koje je dostavila Grčka, jedini laboratorij odgovoran za izdavanje certifikata o interoperabilnosti u skladu s člankom 12. Uredbe (EU) br. 165/2014 nije u mogućnosti organizirati ispitivanja interoperabilnosti barem do 39. tjedna 2020. Kartice se mogu izdati tek nakon što se ta ispitivanja uspješno okončaju.

                     (9)

                     Zbog okolnosti opisanih u uvodnim izjavama od 5. do 8. više od 11 000 zahtjeva za obnovu ili zamjenu kartica vozača trenutačno je u postupku i ne mogu se obraditi na vrijeme.

                     (10)

                     Stoga bi Grčkoj trebalo odobriti produljenje rokova iz razdoblja od 1. ožujka 2020. do 31. kolovoza 2020. navedenih u članku 4. stavcima 2. i 3. Uredbe (EU) 2020/698.

                     (11)

                     Grčka se složila da se ova Odluka donese i da se o njoj obavijesti na engleskom jeziku,

               DONIJELA JE OVU ODLUKU:

            Članak 1.
            Grčkoj se odobrava da za dva mjeseca produlji rokove iz razdoblja od 1. ožujka 2020. do 31. kolovoza 2020. navedene u članku 4. stavcima 2. i 3. Uredbe (EU) 2020/698.

            Članak 2.
            Ova je Odluka upućena Helenskoj Republici.

            Sastavljeno u Bruxellesu 26. kolovoza 2020.

                  Za Komisiju

               Adina-Ioana VĂLEAN

                  Članica Komisije

            (1)  SL L 165, 27.5.2020., str. 10.

            (2)  Uredba (EU) br. 165/2014 Europskog parlamenta i Vijeća od 4. veljače 2014. o tahografima u cestovnom prometu, stavljanju izvan snage Uredbe Vijeća (EEZ) br. 3821/85 o tahografu u cestovnom prometu i izmjeni Uredbe (EZ) br. 561/2006 Europskog parlamenta i Vijeća o usklađivanju određenog socijalnog zakonodavstva koje se odnosi na cestovni promet (SL L 60, 28.2.2014., str. 1.).


title: Odluka Komisije (EU) 2020/1236 оd 25. kolovoza 2020. kojom se Nizozemskoj odobrava produljenje određenih rokova iz članaka 2. i 3. Uredbe (EU) 2020/698 Europskog parlamenta i Vijeća (priopćeno pod brojem dokumenta C(2020) 5745) (Vjerodostojan je samo tekst na engleskom jeziku)

text:
                  31.8.2020

                  HR

                  Službeni list Europske unije

                  L 282/19

         ODLUKA KOMISIJE (EU) 2020/1236
         оd 25. kolovoza 2020.
         kojom se Nizozemskoj odobrava produljenje određenih rokova iz članaka 2. i 3. Uredbe (EU) 2020/698 Europskog parlamenta i Vijeća

               (priopćeno pod brojem dokumenta C(2020) 5745)

         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2020/698 Europskog parlamenta i Vijeća od 25. svibnja 2020. o utvrđivanju posebnih i privremenih mjera zbog izbijanja bolesti COVID-19 u pogledu obnove ili produljenja određenih potvrda, dozvola i ovlaštenja te odgodi određenih redovnih provjera i redovnih osposobljavanja u određenim područjima zakonodavstva o prometu (1), a posebno njezin članak 2. stavak 6. i članak 3. stavak 3.,
         budući da:

                     (1)

                     Člankom 2. stavkom 1. Uredbe (EU) 2020/698 produljuju se rokovi u kojima imatelj svjedodžbe o stručnoj osposobljenosti (SSO) treba obaviti periodično osposobljavanje, a koji bi inače bili istekli ili bi istekli u razdoblju od 1. veljače 2020. do 31. kolovoza 2020. Člankom 2. stavkom 2. te uredbe produljuje se valjanost usklađene oznake „95” Unije.

                     (2)

                     Člankom 3. stavkom 1. Uredbe (EU) 2020/698 produljuje se valjanost vozačkih dozvola, koja bi inače bila istekla ili bi istekla u razdoblju od 1. veljače 2020. do 31. kolovoza 2020.

                     (3)

                     Dopisom od 1. srpnja 2020. Nizozemska je podnijela obrazloženi zahtjev za produljenje određenih rokova navedenih u člancima 2. i 3. Uredbe (EU) 2020/698. Dopisom od 29. srpnja 2020. Nizozemska je dostavila revidirani obrazloženi zahtjev. U tom revidiranom zahtjevu traži, prvo, da se za tri mjeseca produlje rokovi u razdoblju od 1. veljače 2020. do 31. kolovoza 2020. navedeni u članku 2. stavku 1., za potrebe te odredbe i članka 2. stavka 2., te u članku 3. stavku 1. Uredbe (EU) 2020/698. Drugo, traži da se za dva mjeseca produlje razdoblja od sedam mjeseci navedena u članku 2. stavcima 1. i 2. te članku 3. stavku 1. Uredbe (EU) 2020/698. Nizozemska je 30. srpnja 2020. dostavila dodatne informacije u prilog svojem zahtjevu.

                     (4)

                     Prema informacijama koje je dostavila Nizozemska, vjerojatno je da će u Nizozemskoj obavljanje periodičnog osposobljavanja, označivanje usklađenom oznakom „95” Unije i produljenje vozačkih dozvola ostati neizvedivo i nakon 31. kolovoza 2020. zbog mjera koje je poduzela da spriječi odnosno ograniči širenje bolesti COVID-19.

                     (5)

                     Konkretno, Nizozemska je privremeno obustavila sva periodična osposobljavanja iz Direktive 2003/59/EZ Europskog parlamenta i Vijeća (2). To je dovelo do otkazivanja oko 30 000 tečajeva koji bi se održali u uobičajenim okolnostima. Stoga oko 2 400 profesionalnih vozača nije na vrijeme obnovilo svoje svjedodžbe o stručnoj osposobljenosti.

                     (6)

                     Tečajevi periodičnog osposobljavanja ponovo se održavaju, a planiraju se i dodatni tečajevi, uz redovne tečajeve koji su već bili planirani od svibnja 2020. do kraja 2020. Međutim, zbog mjera za suzbijanje širenja bolesti COVID-19 i dalje postoje ograničenja u tom području. Ustanove za osposobljavanje moraju ispunjavati relevantne zahtjeve Nacionalnog instituta za javno zdravlje i okoliš (3), primjerice omogućiti polaznicima da, koliko je to moguće, održe razmak od najmanje 1,5 metara.

                     (7)

                     Situacija je osobito problematična kad je riječ o periodičnom osposobljavanju vozača autobusa. Prema informacijama koje je dostavila Nizozemska, mnogi vozači koji su obavljali djelatnost vozača vozila za prijevoz putnika 10. rujna 2008. dobili su svjedodžbe o stručnoj osposobljenosti kao stečeno pravo u skladu s člankom 4. Direktive 2003/59/EZ. U praksi i u skladu s člankom 4., člankom 8. stavkom 2. i člankom 14. stavkom 2. Direktive 2003/59/EZ, mnoge su tako izdane svjedodžbe istekle u prvoj polovini rujna 2015. jer je Nizozemska iskoristila mogućnost produljenja razdoblja iz članka 8. stavka 2. Direktive 2003/59/EZ za do sedam godina. Slijedom toga vozači s dozvolom za kategorije D1, D1+E, D ili D+E koji su obnovili svoje svjedodžbe o stručnoj osposobljenosti nedugo prije njihova isteka 2015. moraju ih ponovo obnoviti prije njihova isteka 10. rujna 2020. U toj se situaciji nalazi velika većina vozača autobusa u Nizozemskoj. Neizvjesno je hoće li kapacitet ustanova za osposobljavanje svima njima omogućiti da na vrijeme obave periodično osposobljavanje. Nadalje, javni prijevoz ponovno se odvija po uobičajenom voznom redu te stoga vozači imaju manje vremena za sudjelovanje na tečajevima osposobljavanja.

                     (8)

                     Kad je riječ o vozačkim dozvolama izdanima u skladu s Direktivom 2006/126/EZ Europskog parlamenta i Vijeća (4), Nizozemska ukazuje na privremena ograničenja obavljanja djelatnosti u kojima je neizbježan fizički kontakt. Ta su ograničenja utjecala na liječničke preglede kojima se utvrđuje fizička i psihička sposobnost za vožnju („liječnički pregledi”). Zbog toga je znatno smanjen prosječan broj liječničkih izvješća koja se temelje na tim pregledima predanih nacionalnom tijelu za izdavanje dozvola (CBR (5)) svaki tjedan. Zbog mjera poduzetih za sprečavanje odnosno ograničavanje širenja bolesti COVID-19 u Nizozemskoj je odgođeno 28 000 liječničkih pregleda, koje i dalje treba obaviti uz one koje treba obaviti sada i u skoroj budućnosti za dozvole koje će uskoro isteći.

                     (9)

                     Liječničke preglede u Nizozemskoj obavlja oko 25 000 liječnika. Vrijeme koje je potrebno za obavljanje 28 000 odgođenih liječničkih pregleda uvelike ovisi o opsegu i brzini kojom liječnici mogu nastaviti obavljati te zadaće. Za mnoge je liječnike u Nizozemskoj obavljanje pregleda za produljenje vozačkih dozvola tek jedna od brojnih zadaća. Zbog dodatnog posla povezanog s pandemijom bolesti COVID-19 liječnici nisu mogli obaviti onoliko pregleda koliko bi inače obavili.

                     (10)

                     Prema informacijama koje je dostavila Nizozemska, nejasno je u kojoj će mjeri i kojom brzinom liječnici ponovno moći obavljati svoju nužnu djelatnost. Očekuje se da će se zdravstveni kapaciteti postupno vratiti na prijašnju razinu, a potražnja za liječničkim pregledima povećati kao posljedica razdoblja ograničenog kretanja uslijed pandemije. Stoga se očekuje da će, čak i nakon što se broj liječničkih pregleda vrati na uobičajenu razinu kakva je bila prije pandemije, učinci odgode pregleda i dalje trajati do svibnja 2021.

                     (11)

                     Nizozemska navodi da nije moguće točno predvidjeti koliko ljudi neće moći na vrijeme produljiti svoje vozačke dozvole koje su istekle ili istječu u razdoblju od 1. veljače 2020. do 31. kolovoza 2020. To uvelike ovisi o raspoloživosti liječnika, koja se dijelom utvrđuje na regionalnoj razini. U svakom slučaju je neizbježno da će za neke osobe koje podnose zahtjev za produljenje vozačkih dozvola doći do kašnjenja zbog lista čekanja u zdravstvenom sustavu, osobito kad je riječ o oko 15 % osoba koje moraju posjetiti više liječnika. Prosječno vrijeme koje je potrebno za produljenje vozačke dozvole osoba kojima je potreban liječnički pregled kako bi se utvrdila njihova sposobnost za vožnju iznosi 125 dana kad pregled obavlja jedan liječnik, a 179 dana kad preglede obavlja više liječnika.

                     (12)

                     Na temelju podataka koje je dostavio CBR, Ministarstvo infrastrukture i vodnog gospodarstva (6) predviđa da će na dan 1. prosinca 2020. otprilike 20 000 liječničkih pregleda ostati neobavljeno. Uz pretpostavku da će se kapaciteti u zdravstvu vratiti na uobičajene razine do prvog tromjesečja 2021., izgledno je da će zaostatak i dalje utjecati na vozače s dozvolama koje istječu od 1. prosinca 2020. Međutim, očekuje se da će zatraženo produljenje rokova iz razdoblja od 1. veljače 2020. do 31. kolovoza 2020. te razdoblja na koja se produljuje valjanost vozačkih dozvola koja bi inače istekla ili je već istekla biti dovoljno da se osigura da će sve zainteresirane osobe moći ispuniti primjenjive zahtjeve.

                     (13)

                     Stoga bi Nizozemskoj trebalo odobriti produljenje rokova iz razdoblja od 1. veljače 2020. do 31. kolovoza 2020. te razdoblja od sedam mjeseci navedenih u članku 2. stavku 1. i članku 3. stavku 1. Uredbe (EU) 2020/698.

                     (14)

                     Nizozemska se složila da se ova Odluka donese i i da se o njoj obavijesti na engleskom jeziku,

               DONIJELA JE OVU ODLUKU:

            Članak 1.
            Nizozemskoj se odobrava sljedeće produljenje razdoblja navedenih u članku 2. stavcima 1. i 2. te članku 3. stavku 1. Uredbe (EU) 2020/698:

                        (a)

                        produljenje za tri mjeseca razdoblja od 1. veljače 2020. do 31. kolovoza 2020. navedenog u članku 2. stavku 1. Uredbe (EU) 2020/698, za potrebe članka 2. stavaka 1. i 2. te uredbe;

                        (b)

                        produljenje za dva mjeseca razdoblja od sedam mjeseci navedenih u članku 2. stavcima 1. i 2. te uredbe;

                        (c)

                        produljenje za tri mjeseca razdoblja od 1. veljače 2020. do 31. kolovoza 2020. navedenog u članku 3. stavku 1. te uredbe;

                        (d)

                        produljenje za dva mjeseca razdoblja od sedam mjeseci navedenog u članku 3. stavku 1. te uredbe.

            Članak 2.
            Ova je Odluka upućena Kraljevini Nizozemskoj.

            Sastavljeno u Bruxellesu 25. kolovoza 2020.

                  Za Komisiju

               Adina-Ioana VĂLEAN

                  Članica Komisije

            (1)  SL L 165, 27.5.2020., str. 10.

            (2)  Direktiva 2003/59/EZ Europskog parlamenta i Vijeća od 15. srpnja 2003. o početnim kvalifikacijama i periodičnom osposobljavanju vozača određenih cestovnih vozila za prijevoz robe ili putnika, o izmjeni Uredbe Vijeća (EEZ) br. 3820/85 i Direktive Vijeća 91/439/EEZ te stavljanju izvan snage Direktive Vijeća 76/914/EEZ (SL L 226, 10.9.2003., str. 4.).

            (3)  Rijksinstituut voor Volksgezondheid en Milieu, RIVM.

            (4)  Direktiva 2006/126/EZ Europskog parlamenta i Vijeća od 20. prosinca 2006. o vozačkim dozvolama (SL L 403, 30.12.2006., str. 18.).

            (5)  Centraal Bureau Rijvaardigheidsbewijzen.

            (6)  Ministerie van Infrastructuur en Waterstaat.


title: Odluka Komisije (EU) 2020/1237 оd 25. kolovoza 2020. kojom se Ujedinjenoj Kraljevini odobrava produljenje određenih rokova iz članaka 3. i 11. Uredbe (EU) 2020/698 Europskog parlamenta i Vijeća (priopćeno pod brojem dokumenta C(2020) 5757) (Vjerodostojan je samo tekst na engleskom jeziku)

text:
                  31.8.2020

                  HR

                  Službeni list Europske unije

                  L 282/22

         ODLUKA KOMISIJE (EU) 2020/1237
         оd 25. kolovoza 2020.
         kojom se Ujedinjenoj Kraljevini odobrava produljenje određenih rokova iz članaka 3. i 11. Uredbe (EU) 2020/698 Europskog parlamenta i Vijeća

               (priopćeno pod brojem dokumenta C(2020) 5757)

         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2020/698 Europskog parlamenta i Vijeća od 25. svibnja 2020. o utvrđivanju posebnih i privremenih mjera zbog izbijanja bolesti COVID-19 u pogledu obnove ili produljenja određenih potvrda, dozvola i ovlaštenja te odgodi određenih redovnih provjera i redovnih osposobljavanja u određenim područjima zakonodavstva o prometu (1), a posebno njezin članak 3. stavak 3. i članak 11. stavak 4. u vezi s člankom 131. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju,
         budući da:

                     (1)

                     Člankom 3. stavkom 1. Uredbe (EU) 2020/698 produljuje se valjanost vozačkih dozvola, koja bi inače bila istekla ili bi istekla u razdoblju od 1. veljače 2020. do 31. kolovoza 2020.

                     (2)

                     Člankom 11. stavkom 2. Uredbe (EU) 2020/698 produljuju se rokovi u kojima imatelji dozvola za strojovođe trebaju obaviti redovne provjere, koji bi inače bili istekli ili bi inače istekli u razdoblju od 1. ožujka 2020. do 31. kolovoza 2020.

                     (3)

                     Ujedinjena Kraljevina je dopisom od 31. srpnja 2020. podnijela obrazloženi zahtjev za četveromjesečno produljenje razdoblja od 1. veljače 2020. do 31. kolovoza 2020. iz članka 3. stavka 1. te uredbe i četveromjesečno produljenje razdoblja od sedam mjeseci navedenog u tom istom članku 3. stavku 1. U istom je dopisu Ujedinjena Kraljevina podnijela obrazloženi zahtjev za četveromjesečno produljenje razdoblja od 1. ožujka 2020. do 31. kolovoza 2020. iz članka 11. stavka 2. te uredbe.

                     (4)

                     Kad je riječ o vozačkim dozvolama iz Direktive 2006/126/EZ Europskog parlamenta i Vijeća (2), prema informacijama koje je dostavila Ujedinjena Kraljevina, za izdavanje vozačkih dozvola u Velikoj Britaniji zadužena je Agencija za izdavanje vozačkih dozvola i registraciju vozila (Driver and Vehicle Licensing Agency, DVLA), koja ima podatke o 49 milijuna imatelja vozačkih dozvola i više od 40 milijuna registriranih posjednika vozila. Svaki mjesec DVLA prosječno primi oko 1,6 milijuna poštanskih pošiljaka. Iako su internetski kanali DVLA-e bili dostupni cijelo vrijeme tijekom pandemije, neke se transakcije mogu obaviti samo podnošenjem zahtjeva na papiru s popratnom dokumentacijom. To u nekim slučajevima uključuje i produljenje vozačkih dozvola. DVLA svaki mjesec prima više od 200 000 zahtjeva za produljenje u papirnatom obliku jer vozači stariji od 70 godina moraju produljiti razdoblje valjanosti svoje vozačke dozvole ili vozačkog prava. Zahtjeve u papirnatom obliku podnose i profesionalni vozači koji moraju produljiti pravo na vožnju autobusa i/ili kamiona te oni koji moraju produljiti vozačku dozvolu sa zdravstvenim ograničenjima. Ujedinjena Kraljevina navodi da je stoga za obradu zahtjeva i produljivanje dozvola potrebna prisutnost znatnog broja zaposlenika u prostorima DVLA-e za izdavanje dozvola. Za produljenje dozvola u Sjevernoj Irskoj zadužena je Agencija za vozače i vozila (Driver and Vehicle Agency, DVA), koja se suočava sa sličnim ograničenjima kapaciteta za produljenje vozačkih dozvola kao DVLA.

                     (5)

                     Kako bi se spriječilo i ograničilo širenje bolesti COVID-19, relevantnim zakonodavstvom o ograničenjima uvedenima zbog koronavirusa i zaštiti zdravlja u Engleskoj i Walesu obveza zatvaranja određenih poduzeća i objekata te ograničenja kretanja i okupljanja uvedeni su 26. ožujka 2020., a 28. ožujka 2020. u Škotskoj i Sjevernoj Irskoj.

                     (6)

                     Prema informacijama koje je dostavila Ujedinjena Kraljevina, DVLA ima 6 000 zaposlenika koji većinom rade u jednoj zgradi, u kojoj se provede sve aktivnosti izdavanja dozvola. Nakon uvođenja ograničenja zbog pandemije bolesti COVID-19 DVLA je morala smanjiti broj osoblja u svojim prostorima sa 6 000 na 800, a u ranim fazama ograničenja ondje ih je bilo tek 300. To znači da DVLA nije mogla provesti uobičajen broj transakcija. U uobičajenim okolnostima DVLA svaki mjesec obradi oko 140 000 zahtjeva za produljenje u papirnatom obliku. U travnju 2020. broj obrađenih zahtjeva pao je na manje od 13 000, a u svibnju 2020. obrađeno je nešto manje od 30 000 zahtjeva.

                     (7)

                     Iako se ulažu svi napori za povećanje kapaciteta, poštivanje zakonski propisanih mjera ograničavanja socijalnih kontakata i dalje znatno utječe na broj osoblja kojim DVLA raspolaže u svakom trenutku i koje može obraditi prispjele zahtjeve. Zakon u Walesu, u kojem se nalaze prostori DVLA-e, obvezuje organizacije da poduzmu sve razumne mjere kako bi osigurale održavanje razmaka od dva metra u određenim prostorima. Broj osoblja koje u bilo kojem trenutku može biti prisutno u prostorima za izdavanje dozvola trenutačno je ograničen na 1 600, što je smanjenje od 75 % u odnosu na stanje prije pandemije bolesti COVID-19. Stoga je broj zahtjeva za produljenje koje DVLA trenutačno može obraditi i izdati znatno manji od 200 000 zahtjeva mjesečno i neće se vratiti na uobičajene razine barem do 2021.

                     (8)

                     Prema informacijama koje je dostavila Ujedinjena Kraljevina, zasad se predviđa da će u razdoblju od 1. rujna 2020. do 31. prosinca 2020. DVLA zaprimiti zahtjeve za produljenje oko 1,5 milijuna vozačkih dozvola. DVLA očekuje da će od tog broja svaki mjesec zaprimiti oko 200 000 zahtjeva u papirnatom obliku.

                     (9)

                     Prema informacijama koje je dostavila Ujedinjena Kraljevina, DVLA i dalje provodi dodatne mjere kako bi ublažila posljedice znatnog manjka osoblja. Međutim, te mjere nisu dovoljne da bi DVLA-i omogućile da se vrati na kapacitet obrade 200 000 zahtjeva za produljenje na papiru mjesečno. To nije moguće unatoč tome što su poduzete sveobuhvatne mjere koje uključuju uvođenje rada u smjenama za obradu zahtjeva izvan uobičajenog radnog vremena, povećanje broja zaposlenika i osiguravanje smještaja za njih te najam dodatnog uredskog prostora kako bi se omogućilo izdavanje većeg broja dozvola na način koji je u skladu s važećim propisima o ograničavanju socijalnih kontakata radi ublažavanja učinaka pandemije. Te će mjere pridonijeti vraćanju na uobičajene kapacitete 2021., no neće biti dovoljne da se DVLA-i omogući da ponovno postigne kapacitet produljenja 200 000 dozvola na temelju zahtjeva podnesenih na papiru u svim mjesecima od rujna do prosinca 2020.

                     (10)

                     Prema informacijama koje je dostavila Ujedinjena Kraljevina, uredi DVA-e u Sjevernoj Irskoj zatvoreni su 27. ožujka 2020. i obrada zahtjeva u papirnatom obliku prekinuta je. Osoblje koje je radilo na daljinu moglo je obraditi zahtjeve podnesene putem interneta, no obrada zahtjeva podnesenih na papiru nije bila moguća. DVA je postupno povećala broj osoblja koje radi u uredu, isprva radi obrade zahtjeva za ključne radnike, te je osigurala dodatni privremeni smještaj za zaposlenike kako bi osoblje koje radi u uredu moglo održati odgovarajuću fizičku udaljenost. Dio osoblja i dalje radi na daljinu. Iako se mjere ograničenja ublažavaju, one koje su još na snazi otežavaju osobama kojima je potreban pristup liječnicima da ispune medicinske obrasce kojima se potkrepljuju njihovi zahtjevi za vozačke dozvole. Kao i za DVLA-u, eventualno ponovno uvođenje ograničenja dodatno bi utjecalo na kapacitet DVA-e za obradu zahtjeva.

                     (11)

                     Prema informacijama koje je dostavila Ujedinjena Kraljevina, jedan od čimbenika koji negativno utječe na normaliziranje stanja jest činjenica da brojni vozači nisu mogli podnijeti zahtjev za produljenje svojih dozvola. U ožujku 2020. određenim je skupinama osoba, uključujući one za koje se smatra da su osobito izložene opasnosti težeg oblika bolesti COVID-19 ili su iznimno klinički ranjive, savjetovano da primijene strože mjere kako bi se izolirale od drugih. To je značilo da ti vozači nisu mogli dobiti potrebnu dokumentaciju ili obaviti liječničke preglede kako bi podnijeli zahtjev za produljenje vozačkih dozvola u papirnatom obliku. Iako se ograničenja u Ujedinjenoj Kraljevini ublažavaju i vozači sve više nastavljaju sa svakodnevnim aktivnostima, i dalje je na snazi niz ograničenja. To znači da neki od tih vozača još uvijek ne mogu dostaviti svu potrebnu dokumentaciju koja je potrebna za podnošenje valjanog zahtjeva za produljenje. Osim toga, ograničenja se ublažavaju različitim tempom u različitim dijelovima Ujedinjene Kraljevine, što dodatno otežava situaciju.

                     (12)

                     Prema informacijama koje je dostavila Ujedinjena Kraljevina, osobe u dobi od 70 ili više godina i one s određenim prethodnim zdravstvenim problemima možda žele u najvećoj mogućoj mjeri smanjiti kontakt s drugima te izbjegavaju odlazak u poštanski ured ili kabine za fotografiranje radi dobivanja dokumentacije potrebne za podnošenje zahtjeva na papiru. Predviđa se da će od rujna 2020. do 31. prosinca 2020. oko 650 000 vozača u dobi od 70 ili više godina morati produljiti svoje dozvole. To znači da bi od rujna 2020. bez dodatnog produljenja neki od tih 650 000 vozača mogli izgubiti pravo na upravljanje vozilom.

                     (13)

                     Kad je riječ o obavljanju redovnih provjera strojovođa u skladu s Direktivom 2007/59/EZ Europskog parlamenta i Vijeća (3), Ujedinjena Kraljevina smatra da vjerojatno neće biti izvedive ni nakon 31. kolovoza 2020., barem za neke strojovođe.

                     (14)

                     Prema informacijama koje je dostavila Ujedinjena Kraljevina, zbog strogih kontrola koje je vlada uvela radi sprečavanja širenja bolesti COVID-19 u razdoblju od 26. ožujka do 4. srpnja 2020. obustavljen je velik broj redovnih zdravstvenih pregleda strojovođa. Ograničenja su se počela ublažavati početkom svibnja 2020. i otad su se postupno počeli provoditi redovni zdravstveni pregledi. Ujedinjena Kraljevina objavila je smjernice o tome kako bi trebalo provoditi redovne provjere uz kontinuiranu primjenu mjera za nadzor širenja bolesti COVID-19. Međutim, unatoč tome to je ublažavanje pravila o ograničavanju socijalnih kontakata omogućilo provedbu nekih redovnih provjera, zbog obustave brojnih planiranih pregleda u razdoblju od ožujka do srpnja 2020. došlo je do zaostatka u broju zdravstvenih pregleda koje još treba provesti.

                     (15)

                     Prema informacijama koje je dostavila Ujedinjena Kraljevina, taj zaostatak (odgođenih) zdravstvenih pregleda znači da će mjesečno trebati provesti dodatna 162 redovna zdravstvena pregleda povrh prosječno 250 zdravstvenih pregleda koje će trebati provesti do kraja prosinca 2020. To će dovesti do još većeg radnog opterećenja liječnika koji obavljaju te preglede, a strojovođe će morati prelaziti velike udaljenosti kako bi došli do zdravstvenih ustanova ako se na njihovu lokalnom području uvedu mjere ograničenja kretanja.

                     (16)

                     Prema informacijama koje je dostavila Ujedinjena Kraljevina, u okviru postupaka utvrđenih za provjeru zdravstvene sposobnosti i stručnosti strojovođa, zbog ograničavanja socijalnih kontakata i dodatnih zahtjeva u pogledu čišćenja može se obraditi manje slučajeva nego u uobičajenim okolnostima. To otežava rješavanje pitanja zaostatka u provedbi odgođenih redovnih provjera. Uz to, očekuje se da zbog kliničke ranjivosti određen broj strojovođa neće moći otići u zdravstvenu ustanovu ili ustanovu za osposobljavanje sve dok je COVID-19 i dalje prisutan u široj populaciji.

                     (17)

                     Ujedinjenoj Kraljevini trebalo bi stoga odobriti produljenje razdoblja od 1. veljače 2020. do 31. kolovoza 2020. navedenog u članku 3. stavku 1. Uredbe (EU) 2020/698 te razdoblja od sedam mjeseci navedenog u istom članku. Ujedinjenoj Kraljevini trebalo bi također odobriti produljenje za četiri mjeseca razdoblja od 1. ožujka 2020. do 31. kolovoza 2020. navedenog u članku 11. stavku 2. Uredbe (EU) 2020/698,

               DONIJELA JE OVU ODLUKU:

            Članak 1.
            Ujedinjenoj Kraljevini se odobravaju sljedeća produljenja razdoblja navedenih u članku 3. stavku 1. i članku 11. stavku 2. Uredbe (EU) 2020/698:

                        (a)

                        produljenje za četiri mjeseca razdoblja od 1. veljače 2020. do 31. kolovoza 2020. navedenog u članku 3. stavku 1. Uredbe (EU) 2020/698;

                        (b)

                        produljenje za četiri mjeseca razdoblja od sedam mjeseci navedenog u članku 3. stavku 1. Uredbe (EU) 2020/698;

                        (c)

                        produljenje za četiri mjeseca razdoblja od 1. ožujka 2020. do 31. kolovoza 2020. navedenog u članku 11. stavku 2. Uredbe (EU) 2020/698.

            Članak 2.
            Ova je Odluka upućena Ujedinjenoj Kraljevini Velike Britanije i Sjeverne Irske.

            Sastavljeno u Bruxellesu 25. kolovoza 2020.

                  Za Komisiju

               Adina-Ioana VĂLEAN

                  Članica Komisije

            (1)  SL L 165, 27.5.2020., str. 10.

            (2)  Direktiva 2006/126/EZ Europskog parlamenta i Vijeća od 20. prosinca 2006. o vozačkim dozvolama (SL L 403, 30.12.2006., str. 18.).

            (3)  Direktiva 2007/59/EZ Europskog parlamenta i Vijeća od 23. listopada 2007. o davanju ovlaštenja strojovođama koji upravljaju lokomotivama i vlakovima na željezničkom sustavu Zajednice (SL L 315, 3.12.2007., str. 51.).


title: Odluka Komisije (EU) 2020/1240 оd 21. kolovoza 2020. kojom se Bugarskoj odobrava produljenje rokova iz članka 3. Uredbe (EU) 2020/698 Europskog parlamenta i Vijeća (priopćeno pod brojem dokumenta C(2020) 5674) (Vjerodostojan je samo tekst na engleskom jeziku)

text:
                  1.9.2020

                  HR

                  Službeni list Europske unije

                  L 284/7

         ODLUKA KOMISIJE (EU) 2020/1240
         оd 21. kolovoza 2020.
         kojom se Bugarskoj odobrava produljenje rokova iz članka 3. Uredbe (EU) 2020/698 Europskog parlamenta i Vijeća

               (priopćeno pod brojem dokumenta C(2020) 5674)

         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2020/698 Europskog parlamenta i Vijeća od 25. svibnja 2020. o utvrđivanju posebnih i privremenih mjera zbog izbijanja bolesti COVID‐19 u pogledu obnove ili produljenja određenih potvrda, dozvola i ovlaštenja te odgodi određenih redovnih provjera i redovnih osposobljavanja u određenim područjima zakonodavstva o prometu (1), a posebno njezin članak 3. stavak 3.,
         budući da:

                     (1)

                     Člankom 3. stavkom 1. Uredbe (EU) 2020/698 produljuje se valjanost vozačkih dozvola koja bi inače bila istekla ili bi inače istekla u razdoblju od 1. veljače 2020. do 31. kolovoza 2020.

                     (2)

                     Bugarska je dopisom od 14. srpnja 2020. podnijela obrazloženi zahtjev za četveromjesečno produljenje rokova iz razdoblja od 1. veljače 2020. do 31. kolovoza 2020. navedenih u članku 3. stavku 1. Uredbe (EU) 2020/698. Bugarska je u prilog tom zahtjevu 16. i 20. srpnja 2020. dostavila dodatne informacije.

                     (3)

                     Prema informacijama koje je Bugarska dostavila, produljenje vozačkih dozvola u Bugarskoj će vjerojatno ostati neizvedivo do 31. prosinca 2020. zbog mjera koje poduzima kako bi spriječila ili ograničila širenje bolesti COVID-19.

                     (4)

                     U kontekstu općenite prilagodbe novim tehničkim standardima svi bugarski osobni dokumenti, odnosno osobne iskaznice i vozačke dozvole, izdani su 2010. na razdoblje od 10 godina (uz iznimku vozačkih dozvola za profesionalne vozače). To znači da svi ti dokumenti istječu 2020., odnosno milijuni osobnih dokumenata, uključujući vozačke dozvole, trebaju se produljiti 2020.

                     (5)

                     Tijekom izvanrednog stanja u Bugarskoj produljivanje vozačkih dozvola privremeno je obustavljeno. Sada se vozačke dozvole opet produljuju, ali broj dokumenata koje nadležna tijela mogu obraditi u određenom roku manji je nego obično zbog mjera opreza s obzirom na epidemiološku situaciju, posebno zbog mjera ograničavanja socijalnih kontakata.

                     (6)

                     U tim okolnostima tijela nadležna za izdavanje i produljenje vozačkih dozvola suočavaju se sa znatnim praktičnim poteškoćama u obavljanju svojih dužnosti.

                     (7)

                     Bugarskoj bi stoga trebalo odobriti produljenje rokova iz razdoblja od 1. veljače 2020. do 31. kolovoza 2020. navedenih u članku 3. stavku 1. Uredbe (EU) 2020/698.

                     (8)

                     Bugarska se složila da se ova Odluka donese i da se o njoj obavijesti na engleskom jeziku,

               DONIJELA JE OVU ODLUKU:

            Članak 1.
            Bugarskoj se odobrava četveromjesečno produljenje rokova iz razdoblja od 1. veljače 2020. do 31. kolovoza 2020. navedenih u članku 3. stavku 1. Uredbe (EU) 2020/698.

            Članak 2.
            Ova je Odluka upućena Republici Bugarskoj.

            Sastavljeno u Bruxellesu 21. kolovoza 2020.

                  Za Komisiju

               Adina-Ioana VĂLEAN

                  Članica Komisije

            (1)  SL L 165, 27.5.2020., str. 10.


title: Odluka kolegija 2020-04 od 15. srpnja 2020. o internim pravilima koja se odnose na ograničenja određenih prava ispitanika u vezi s obradom osobnih podataka u okviru aktivnosti koje provodi Eurojust

text:
                  2.9.2020

                  HR

                  Službeni list Europske unije

                  L 287/1

         ODLUKA KOLEGIJA 2020-04
         od 15. srpnja 2020.
         o internim pravilima koja se odnose na ograničenja određenih prava ispitanika u vezi s obradom osobnih podataka u okviru aktivnosti koje provodi Eurojust
         KOLEGIJ EUROJUSTA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (1) (u daljnjem tekstu: „Uredba”), a posebno njezin članak 25.,
         uzimajući u obzir mišljenje Europskog nadzornika za zaštitu podataka („EDPS”) od 25. lipnja 2020.
         budući da:

                     (1)

                     Eurojust je ovlašten provoditi administrativne istrage, preddisciplinske i disciplinske postupke te postupke suspenzije, u skladu s Pravilnikom o osoblju za dužnosnike Europske unije i Uvjetima zaposlenja ostalih službenika Europske unije utvrđenima u Uredbi Vijeća (EEZ, Euratom, EZUČ) br. 259/68 („Pravilnik o osoblju”) (2) i s Odlukom Eurojusta od 23. rujna 2013. o utvrđivanju općih provedbenih odredbi o provođenju administrativnih istraga i disciplinskih postupaka. Ako je to potrebno, o predmetima obavještava i OLAF, u skladu s Odlukom kolegija 2020-03 od 15. srpnja 2020. o odredbama i uvjetima za interne istrage u Eurojustu u odnosu na sprječavanje prijevara, korupcije i svih nezakonitih djelovanja štetnih za interese Unije.

                     (2)

                     Osoblje Eurojusta dužno je prijaviti moguća nezakonita djelovanja, uključujući prijevare i korupciju, koja su štetna za interese Unije. Osoblje je dužno prijaviti i ponašanja koja se odnose na obavljanje profesionalnih dužnosti koja mogu predstavljati ozbiljno nepoštovanje obveza dužnosnika Unije. To je uređeno Odlukom kolegija 2019-02 od 29. siječnja 2019. o smjernicama Eurojusta u vezi sa zviždačima.

                     (3)

                     Eurojust je uveo politiku za djelotvorno sprječavanje i rješavanje stvarnih ili mogućih slučajeva psihološkog ili seksualnog uznemiravanja na radnom mjestu, kako je utvrđeno njegovom Odlukom od 31. siječnja 2012. o politici Eurojusta za zaštitu dostojanstva osobe i sprječavanje psihološkog i seksualnog uznemiravanja. Odlukom je utvrđen neformalni postupak u skladu s kojim se navodna žrtva uznemiravanja može obratiti „povjerljivim” savjetnicima Eurojusta.

                     (4)

                     Eurojust može provoditi i istrage mogućih povreda sigurnosnih pravila za klasificirane podatke Europske unije („EUCI”), na temelju Odluke kolegija 2016-4 od 22. ožujka 2016. o donošenju revidiranih Sigurnosnih pravila Eurojusta, kako su izmijenjena Odlukom kolegija 2016-24 od 13. prosinca 2016.

                     (5)

                     Eurojust podliježe i unutarnjoj i vanjskoj reviziji svojih aktivnosti.

                     (6)

                     U kontekstu takvih administrativnih ispitivanja, revizija i istraga, Eurojust surađuje s drugim institucijama, tijelima, uredima i agencijama Unije.

                     (7)

                     Eurojust može surađivati s nacionalnim tijelima trećih zemalja i međunarodnim organizacijama bilo na njihov zahtjev bilo na vlastitu inicijativu.

                     (8)

                     Eurojust može surađivati i s javnim tijelima država članica EU-a bilo na njihov zahtjev bilo na vlastitu inicijativu.

                     (9)

                     Eurojust sudjeluje u predmetima pred Sudom Europske unije kada uputi neki predmet Sudu, brani odluku koju je donio, a koja se osporava pred Sudom, ili intervenira u predmetima bitnima za njegove zadaće. U tom kontekstu, Eurojust će možda morati čuvati povjerljivost osobnih podataka sadržanih u dokumentima koje su pribavile stranke ili intervenijenti.

                     (10)

                     Kako bi izvršio svoje zadaće, Eurojust prikuplja i obrađuje informacije i nekoliko kategorija osobnih podataka, uključujući identifikacijske podatke o fizičkim osobama (npr. ime, prezime, datum rođenja itd.), podatke za kontakt (npr. kućna adresa, broj telefona, adresa e-pošte itd.), profesionalne uloge i zadaće, informacije o privatnom i profesionalnom ponašanju (podatci o ponašanju koji mogu biti relevantni i ograničeni samo na svrhu administrativnih istraga, preddisciplinskih i disciplinskih postupaka te postupaka suspenzije koji su u tijeku, preliminarnih aktivnosti u vezi sa slučajevima potencijalnih nepravilnosti prijavljenih OLAF-u, obrade slučajeva zviždanja i sličnih postupaka) te financijske podatke. Eurojust djeluje kao voditelj obrade podataka.

                     (11)

                     Na temelju Uredbe, Eurojust je stoga dužan ispitanicima pružiti informacije o tim aktivnostima obrade i poštovati njihova prava koja imaju kao ispitanici.

                     (12)

                     Od Eurojusta se može zahtijevati da uskladi ta prava s ciljevima administrativnih ispitivanja, revizija, istraga i sudskih postupaka. Može se zahtijevati i da uspostavi ravnotežu između prava nekog ispitanika i temeljnih prava i sloboda drugih ispitanika. U tu svrhu, člankom 25. Uredbe (EU) 2018/1725 Eurojustu je dana mogućnost da, pod strogim uvjetima, ograniči primjenu članaka od 14. do 22., članaka 35. i 36. Uredbe, kao i članka 4. ako njegove odredbe odgovaraju pravima i obvezama predviđenima u člancima od 14. do 20. Osim ako su pravnim aktom donesenim na temelju Ugovora predviđena ograničenja, potrebno je donijeti interna pravila na temelju kojih Eurojust ima pravo ograničiti ta prava.

                     (13)

                     Eurojust će, primjerice, možda morati ograničiti informacije koje pruža nekom ispitaniku o obradi njegovih ili njezinih osobnih podataka u preliminarnoj fazi procjene neke administrativne istrage ili tijekom same istrage, prije mogućeg odbijanja predmeta ili u fazi preddisciplinskog postupka. Pružanje takvih informacija može u određenim okolnostima ozbiljno utjecati na sposobnost Eurojusta za djelotvorno provođenje istrage, kad god, primjerice, postoji rizik da bi dotična osoba mogla uništiti dokaze ili utjecati na moguće svjedoke prije razgovora s njima. Eurojust će možda morati i zaštititi prava i slobode svjedoka kao i prava i slobode drugih uključenih osoba.

                     (14)

                     Moglo bi biti nužno zaštititi anonimnost svjedoka ili zviždača koji je tražio da se ne otkrije njegov identitet. U tom slučaju Eurojust može odlučiti da će ograničiti pristup identitetu, izjavama i drugim osobnim podatcima tih osoba, u cilju zaštite njihovih prava i sloboda.

                     (15)

                     Moglo bi biti nužno zaštititi povjerljive informacije koje se odnose na zaposlenika koji se obratio povjerljivim savjetnicima Eurojusta u kontekstu postupka zbog uznemiravanja. U tim slučajevima Eurojust može odlučiti ograničiti pristup identitetu, izjavama i drugim osobnim podatcima navodne žrtve, navodnog uznemiravatelja i ostalih uključenih osoba, u cilju zaštite prava i sloboda svih uključenih osoba.

                     (16)

                     Eurojust bi trebao primjenjivati ograničenja samo kada su ona u skladu sa suštinom temeljnih prava i sloboda i kada su strogo nužna i razmjerna mjera u demokratskom društvu. Eurojust bi trebao pružiti obrazloženje kojim bi objasnio opravdanost tih ograničenja.

                     (17)

                     U skladu s načelom odgovornosti, Eurojust bi trebao voditi evidenciju o primjeni ograničenja.

                     (18)

                     Kada obrađuje osobne podatke razmijenjene s drugim organizacijama u kontekstu svojih zadaća, Eurojust i te organizacije trebali bi se međusobno savjetovati o mogućim razlozima za uvođenje ograničenja te o njihovoj nužnosti i razmjernosti, osim ako bi se time ugrozile aktivnosti Eurojusta.

                     (19)

                     U skladu s člankom 25. stavkom 6. Uredbe, voditelj obrade podataka mora obavijestiti ispitanike o osnovnim razlozima na kojima se temelji primjena ograničenja te o njihovu pravu na podnošenje pritužbe EDPS-u.

                     (20)

                     U skladu s člankom 25. stavkom 8. Uredbe, Eurojust ima pravo odgoditi, izostaviti ili uskratiti obavješćivanje ispitanika o razlozima za primjenu ograničenja ako bi to na bilo koji način poništilo učinak ograničenja. Eurojust bi trebao za svaki pojedinačni slučaj procijeniti hoće li se obavješćivanjem o ograničenju poništiti učinak ograničenja.

                     (21)

                     Eurojust bi trebao ukinuti ograničenje čim se više ne primjenjuju uvjeti koji opravdavaju uvođenje ograničenja i redovito procjenjivati te uvjete.

                     (22)

                     U svrhu jamstva najveće zaštite prava i sloboda ispitanika te u skladu s člankom 44. stavkom 1. Uredbe, trebalo bi se pravovremeno savjetovati sa službenikom za zaštitu podataka o svim ograničenjima koja se mogu primjenjivati te bi službenik za zaštitu podataka trebao provjeriti njihovu usklađenost s ovom Odlukom.

                     (23)

                     Člankom 16. stavkom 5. i člankom 17. stavkom 4. Uredbe predviđene su iznimke od prava ispitanika na informacije i od njihova prava pristupa. Ako se te iznimke primjenjuju, Eurojust ne treba primjenjivati nikakvo ograničenje na temelju ove Odluke,

               DONIO JE OVU ODLUKU:

            Članak 1.
            Predmet i područje primjene

               1.   Ovom Odlukom utvrđuju se pravila o uvjetima pod kojima Eurojust može na temelju članka 25. Uredbe ograničiti primjenu njezina članka 4., članaka od 14. do 22., članaka 35. i 36.

               2.   U skladu s uvjetima navedenima u ovoj Odluci, ograničenja se mogu primjenjivati na sljedeća prava: pružanje informacija ispitanicima, pravo pristupa, ispravak, brisanje, ograničenje obrade, obavješćivanje ispitanika o povredi osobnih podataka ili povjerljivost elektroničke komunikacije.

               3.   Ova se Odluka primjenjuje na obradu osobnih podataka koju provodi Eurojust u mjeri u kojoj osobne podatke obrađuje u svrhe povezane s administrativnim istragama, preddisciplinskim i disciplinskim postupcima i postupcima suspenzije, preliminarnim aktivnostima povezanim sa slučajevima mogućih nepravilnosti prijavljenih OLAF-u, obradom slučajeva zviždanja, (službenim i neslužbenim) postupcima u slučajevima uznemiravanja, obradom unutarnjih i vanjskih pritužbi, provedbom unutarnjih revizija, istragama koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725 i sigurnosnim istragama (u području informacijske tehnologije) koje se provode na unutarnjoj razini ili uz sudjelovanje vanjskog tijela (npr. CERT-EU-a).

               4.   Kategorije osobnih podataka obuhvaćene ovom Odlukom uključuju identifikacijske podatke, podatke za kontakt, podatke o ponašanju i financijske podatke.

               5.   Eurojust, kao voditelja obrade podataka, zastupa upravni direktor.

            Članak 2.
            Ograničenja

               1.   Eurojust može ograničiti primjenu članaka od 14. do 22., članaka 35. i 36. i članka 4. ako njegove odredbe odgovaraju pravima i obvezama predviđenima u člancima od 14. do 20.:

                           (a)

                           u skladu s člankom 25. stavkom 1. točkama (b), (c), (f), (g) i (h) Uredbe, kada provodi administrativne istrage, preddisciplinske i disciplinske postupke te postupke suspenzije na temelju članka 86. i Priloga IX. Pravilnika o osoblju i Odluke Eurojusta od 23. rujna 2013. o utvrđivanju općih provedbenih odredbi o provođenju administrativnih istraga i disciplinskih postupaka i kad o predmetima obavještava OLAF;

                           (b)

                           u skladu s člankom 25. stavkom 1. točkom (h) Uredbe, kada osigurava da zaposlenici Eurojusta mogu na povjerljiv način izvijestiti o činjenicama ako smatraju da postoje ozbiljne nepravilnosti, kako je navedeno u Odluci kolegija 2019-02 od 29. siječnja 2019. o smjernicama Eurojusta u vezi sa zviždačima;

                           (c)

                           u skladu s člankom 25. stavkom 1. točkom (h) Uredbe, kada osigurava da zaposlenici Eurojusta mogu izvijestiti povjerljive savjetnike u kontekstu postupka uznemiravanja, kako je utvrđeno njegovom Odlukom od 31. siječnja 2012. o politici Eurojusta za zaštitu dostojanstva osobe i sprječavanje psihološkog i seksualnog uznemiravanja;

                           (d)

                           u skladu s člankom 25. stavkom 1. točkama (c), (g) i (h) Uredbe, kada provodi unutarnje revizije u odnosu na aktivnosti ili odjele Eurojusta;

                           (e)

                           u skladu s člankom 25. stavkom 1. točkama (c), (d), (g) i (h) Uredbe, kada pruža pomoć drugim institucijama, tijelima, uredima i agencijama Unije ili od njih prima pomoć ili s njima surađuje u kontekstu aktivnosti navedenih u točkama od (a) do (d) ovog stavka i u skladu s relevantnim sporazumima o razini usluge, memorandumima o razumijevanju i sporazumima o suradnji;

                           (f)

                           u skladu s člankom 25. stavkom 1. točkama (c), (g) i (h) Uredbe, kada pruža pomoć drugim nacionalnim tijelima trećih zemalja i međunarodnim organizacijama ili od njih prima pomoć ili s njima surađuje bilo na njihov zahtjev bilo na vlastitu inicijativu;

                           (g)

                           u skladu s člankom 25. stavkom 1. točkama (c), (g) i (h) Uredbe, kada pruža pomoć javnim tijelima država članica EU-a ili od njih prima pomoć ili s njima surađuje bilo na njihov zahtjev bilo na vlastitu inicijativu;

                           (h)

                           u skladu s člankom 25. stavkom 1. točkom (e) Uredbe, kada obrađuje osobne podatke u dokumentima koje su stranke ili intervenijenti pribavili u kontekstu postupka pred Sudom Europske unije;

                           (i)

                           u skladu s člankom 25. stavkom 1. točkom (i) Uredbe, kada je obrada osobnih podataka nužna za ostvarivanje potraživanja u građanskim sporovima.

               2.   Ograničenjima se poštuje suština temeljnih prava i sloboda i smatraju se nužnima i razmjernima u demokratskom društvu.

               3.   Ispitivanje nužnosti i razmjernosti provodi se na pojedinačnoj osnovi prije primjene ograničenja. Ograničenja su ograničena na ono što je strogo nužno za ostvarenje njihova cilja.

               4.   Za potrebe utvrđivanja odgovornosti, Eurojust sastavlja izvješće u kojem navodi razloge za primjenu ograničenja, koji se od razloga navedenih u stavku 1. primjenjuju te koji je ishod ispitivanja nužnosti i razmjernosti. To je izvješće dio je registra koji se na zahtjev stavlja na raspolaganje EDPS-u. Eurojust priprema periodična izvješća o primjeni članka 25. Uredbe.

               5.   Kada obrađuje osobne podatke primljene od drugih organizacija u kontekstu svojih zadaća, Eurojust se savjetuje s tim organizacijama o mogućim razlozima za uvođenje ograničenja te o njihovoj nužnosti i razmjernosti, osim ako bi se time ugrozile aktivnosti Eurojusta.

            Članak 3.
            Rizici za prava i slobode ispitanika

               1.   Procjene rizika koji bi zbog uvođenja ograničenja nastali za prava i slobode ispitanika i podatci o razdoblju primjene tih ograničenja unose se u evidenciju aktivnosti obrade koju Eurojust vodi na temelju članka 31. Uredbe. Evidentiraju se i u svim procjenama učinka na zaštitu podataka u vezi s ograničenjima koja se provode na temelju članka 39. Uredbe.

               2.   Kad god Eurojust procijeni nužnost i razmjernost nekog ograničenja, dužan je razmotriti moguće rizike za prava i slobode ispitanika. U slučaju kada Eurojust razmatra primjenu ograničenja, ocjenjuje se rizik za prava i slobode ispitanika, posebno u odnosu na rizik za prava i slobode drugih ispitanika i rizik od poništavanja učinka istraga ili postupaka Eurojusta, primjerice uništavanjem dokaza. Rizici za prava i slobode ispitanika prvenstveno se odnose, ali nisu ograničeni na rizike za ugled i rizike za pravo na obranu i pravo na saslušanje.

            Članak 4.
            Zaštitne mjere i rokovi pohrane

               1.   Eurojust primjenjuje zaštitne mjere kako bi spriječio zlouporabu osobnih podataka koji podliježu ili mogu biti podložni ograničenjima, nezakonit pristup tim podatcima ili njihov prijenos. Te zaštitne mjere uključuju tehničke i ustrojstvene mjere i detaljno su opisane, prema potrebi, u unutarnjim odlukama, postupcima i provedbenim pravilima Eurojusta. Zaštitne mjere uključuju sljedeće:

                           (a)

                           jasnu definiciju uloga, odgovornosti i postupovnih koraka;

                           (b)

                           svi elektronički podatci pohranjuju se u sigurnu IT aplikaciju, koja sprječava nezakonit i slučajan pristup elektroničkim podatcima ili prijenos tih podataka neovlaštenim osobama, u skladu sa sigurnosnim standardima Eurojusta, kao i u posebne elektroničke mape kojima može pristupiti samo ovlašteno osoblje. Odgovarajuće razine pristupa dodjeljuju se pojedinačno;

                           (c)

                           papirnati dokumenti čuvaju se u zaštićenim ormarima i dostupni su samo ovlaštenom osoblju;

                           (d)

                           odgovarajuće praćenje ograničenja i redovito preispitivanje njihove primjene;

                           (e)

                           sve osobe koje imaju pristup podatcima obvezuju se na povjerljivost.

                     Preispitivanja iz točke (d) provode se najmanje svakih šest mjeseci.

               2.   Ograničenja se ukidaju čim prestanu postojati okolnosti koje ih opravdavaju.

               3.   Razdoblje zadržavanja osobnih podataka iz članka 1. stavka 4. ne traje dulje nego što je potrebno i primjereno s obzirom na svrhe u koje se podatci obrađuju. Osobni podatci zadržavaju se u skladu s važećim pravilima Eurojusta o pohrani utvrđenim u članku 18. i Prilogu Poslovniku o obradi i zaštiti podataka u Eurojustu (3), koja će se odrediti u evidencijama o zaštiti osobnih podataka koje se vode na temelju članka 31. Uredbe. Na kraju razdoblja zadržavanja osobni podatci brišu se, anonimiziraju ili prenose u arhiv u skladu s člankom 13. Uredbe.

            Članak 5.
            Uključivanje službenika za zaštitu podataka

               1.   Službenik za zaštitu podataka Eurojusta obavještava se bez odlaganja kada god se prava ispitanika ograničavaju u skladu s ovom Odlukom. Omogućava mu se pristup povezanim evidencijama i svim dokumentima koji se odnose na činjenični ili pravni kontekst.

               2.   Službenik za zaštitu podataka Eurojusta može zatražiti preispitivanje primjene ograničenja. Eurojust pisanim putem obavješćuje svojeg službenika za zaštitu podataka o ishodu tog preispitivanja.

               3.   Eurojust će dokumentirati sudjelovanje službenika za zaštitu podataka u primjeni ograničenja, uključujući podatke koje s njim dijeli.

            Članak 6.
            Informiranje ispitanika o ograničenjima njihovih prava

               1.   Eurojust u obavijesti o zaštiti podataka koje su objavljene na njegovim internetskim stranicama/intranetu uključuje odjeljak u kojem se ispitanicima pružaju općenite informacije o mogućnosti ograničenja prava ispitanika u skladu s člankom 2. stavkom 1. Te informacije obuhvaćaju prava koja mogu biti ograničena, razloge za primjenu ograničenja i moguće trajanje ograničenja.

               2.   Eurojust pojedinačno obavješćuje ispitanike, pisanim putem i bez nepotrebne odgode, o postojećim ili budućim ograničenjima njihovih prava. Eurojust obavješćuje ispitanike o osnovnim razlozima na kojima se temelji primjena ograničenja, o njihovu pravu na savjetovanje sa službenikom za zaštitu podataka s ciljem osporavanja ograničenja te o njihovu pravu na podnošenje pritužbe EDPS-u.

               3.   Eurojust može odgoditi, izostaviti ili uskratiti pružanje informacija o razlozima za ograničenje i pravu na podnošenje pritužbe EDPS-u ako bi se time poništio učinak ograničenja. Procjena opravdanosti navedenog odgađanja, izostavljanja ili uskraćivanja pružanja informacija provodi se za svaki pojedinačni slučaj. Eurojust pruža informacije ispitaniku čim to pružanje informacija više ne poništava učinak ograničenja.

            Članak 7.
            Obavješćivanje ispitanika o povredi osobnih podataka

               1.   Kada Eurojust ima obvezu obavijestiti o povredi podataka na temelju članka 35. stavka 1. Uredbe, u iznimnim okolnostima takvu obavijest može u cijelosti ili djelomično ograničiti. U bilješci navodi razloge za ograničenje, pravnu osnovu u skladu s člankom 2. i procjenu nužnosti i razmjernosti ograničenja. Bilješku dostavlja EDPS-u u trenutku obavješćivanja o povredi osobnih podataka.

               2.   Ako više ne postoje razlozi za ograničenje, Eurojust dotičnog ispitanika obavještava o povredi osobnih podataka i o glavnim razlozima ograničenja te o njegovu pravu na podnošenje pritužbe EDPS-u.

            Članak 8.
            Povjerljivost elektroničkih komunikacija

               1.   U iznimnim okolnostima Eurojust može ograničiti pravo na povjerljivost elektroničkih komunikacija na temelju članka 36. Uredbe. Takva ograničenja moraju biti u skladu s Direktivom 2002/58/EZ Europskog parlamenta i Vijeća (4).

               2.   Kada Eurojust ograniči pravo na povjerljivost elektroničkih komunikacija, on obavješćuje dotične ispitanike, u svojem odgovoru na njihov zahtjev, o osnovnim razlozima na kojima se temelji primjena ograničenja i o njihovu pravu na podnošenje pritužbe EDPS-u.

               3.   Eurojust može odgoditi, izostaviti ili uskratiti pružanje informacija o razlozima za ograničenje i pravu na podnošenje pritužbe EDPS-u ako bi se time poništio učinak ograničenja. Procjena opravdanosti navedenog odgađanja, izostavljanja ili uskraćivanja pružanja informacija provodi se za svaki pojedinačni slučaj.

            Članak 9.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Haagu 15. srpnja 2020.

                  Za Kolegij Eurojusta,

               Ladislav HAMRAN

                  Predsjednik Eurojusta

            (1)  SL L 295, 21.11.2018., str. 39.

            (2)  Uredba Vijeća (EEZ, Euratom, EZUČ) br. 259/68 od 29. veljače 1968. kojom se utvrđuje Pravilnik o osoblju za dužnosnike i Uvjeti zaposlenja ostalih službenika Europskih zajednica i kojom se uvode posebne mjere koje se privremeno primjenjuju na dužnosnike Komisije (SL L 56, 4.3.1968., str. 1.).

            (3)  Poslovnik o obradi i zaštiti osobnih podataka u Eurojustu (SL L 50, 24.2.2020., str. 10.).

            (4)  Direktiva 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u području elektroničkih komunikacija (Direktiva o privatnosti i elektroničkim komunikacijama) (SL L 201, 31.7.2002., str. 37.).


Odluka Komisije od 31/08/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9918 - CUMMINS / ETC / NPROXX) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 27/08/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9878 - TOTAL / EDP COMERCIALIZADORA ) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 26/08/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9912 - GENSTAR / TA / BRINKER) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 21/09/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9900 - ZF CHINA / WOLONG / WOLONG ZF AUTOMOTIVE ELECTRIC MOTORS JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Tijela za europske političke stranke i europske političke zaklade od 26. studenoga 2020. o neregistriranju Saveza za mir i slobodu ASBL (Vjerodostojan je samo tekst na engleskom jeziku) 2020/C 448/01

text:
                  23.12.2020

                  HR

                  Službeni list Europske unije

                  C 448/1

         Odluka Tijela za europske političke stranke i europske političke zaklade
         od 26. studenoga 2020.
         o neregistriranju Saveza za mir i slobodu ASBL
         (Vjerodostojan je samo tekst na engleskom jeziku)
         (2020/C 448/01)
         TIJELO ZA EUROPSKE POLITIČKE STRANKE I EUROPSKE POLITIČKE ZAKLADE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU, Euratom) br. 1141/2014 Europskog parlamenta i Vijeća od 22. listopada 2014. o statutu i financiranju europskih političkih stranaka i europskih političkih zaklada (1), a posebno njezin članak 9.,
         uzimajući u obzir podneske zaprimljene od Saveza za mir i slobodu ASBL,
         budući da:

                     (1)

                     Tijelo za europske političke stranke i europske političke zaklade („Tijelo”) primilo je 12. i 26. kolovoza 2020. podneske Saveza za mir i slobodu ASBL („APF”) u svrhu registracije kao europske političke stranke.

                     (2)

                     Ti podnesci oslanjali su se na prethodnu registraciju APF-a kao europske političke stranke na temelju Uredbe (EU, Euratom) br. 1141/2014 (2).

                     (3)

                     Tijelo je 27. kolovoza 2020. podsjetilo da je APF uklonjen iz Registra odlukom od 13. rujna 2018. (3), te je stoga morao podnijeti zahtjev za registraciju u skladu s Uredbom (EU, Euratom) br. 1141/2014 u svrhu nove registracije.

                     (4)

                     APF je 4. rujna 2020. podnio niz dokumenata koji su se činili istima kao oni već podneseni 12. i 26. kolovoza.

                     (5)

                     Tijelo je 8. rujna 2020. primilo obrazac za članstvo koji je potekao iz Nationaldemokratische Partei Deutschlands (Njemačka).

                     (6)

                     Tijelo je 10. rujna 2020. ponovilo da APF mora podnijeti zahtjev u svrhu registracije kao europske političke stranke.

                     (7)

                     APF je 18. rujna 2020. dostavio još jedan podnesak (koji će se zajedno s prethodnim podnescima dalje u tekstu nazivati „zahtjevom”), uključujući, među ostalim, obrasce za članstvo Falange Española de las JONS (Španjolska) i E.LA.SYN. (Grčka).

                     (8)

                     Tijelo je 19. listopada 2020. obavijestilo APF da je zahtjev nepotpun te je usto napomenulo da je podnošenje triju obrazaca za članstvo za samo tri države članice u svakom slučaju očigledno nedovoljno za stjecanje registracije.

                     (9)

                     Tijelo je 26. listopada 2020. APF-u poslalo preliminarnu ocjenu u kojoj je preliminarno utvrdilo da zahtjev ne zadovoljava najmanje jedan od uvjeta iz članka 3. stavka 1. Uredbe (EU, Euratom) br. 1141/2014.

                     (10)

                     Konkretno, APF nije dokazao da ispunjava uvjet iz točke (b) članka 3. stavka 1. Uredbe (EU, Euratom) br. 1141/2014 („zahtjevi o minimalnoj zastupljenosti”).

                     (11)

                     U skladu s tom odredbom, da bi se podnositelja zahtjeva moglo registrirati kao europsku političku stranku, on mora dokazati da u najmanje jednoj četvrtini država članica njegove stranke članice zastupaju zastupnici u Europskom parlamentu, u nacionalnim parlamentima, regionalnim parlamentima ili regionalnim skupštinama, ili da su on kao podnositelj ili njegove stranke članice u najmanje jednoj četvrtini država članica na posljednjim izborima za Europski parlament dobili najmanje tri posto glasova u svakoj od tih država članica.

                     (12)

                     U pogledu zastupljenosti stranaka članica, dokumentacija u zahtjevu APF-a koja bi se mogla zadržati odnosila se samo na tri države članice: (i) Njemačku, (ii) Grčku i (iii) Španjolsku. To pak nije dovoljno da se ispune zahtjevi o minimalnoj zastupljenosti prema kojima zastupljenost mora postojati u najmanje sedam država članica.

                     (13)

                     Osim toga, APF nije podnio dokumentaciju kojom bi se dokazalo da su on ili njegove stranke članice u najmanje sedam država članica osvojili najmanje tri posto glasova u svakoj od tih država članica na posljednjim izborima za Europski parlament, i da bi se u svakom slučaju ista načela navedena u uvodnoj izjavi (12) primjenjivala mutatis mutandis.

                     (14)

                     U svojoj je preliminarnoj ocjeni Tijelo pozvalo APF da u pismenom obliku podnese primjedbe do 10. studenoga 2020. te je također ponovilo da je zahtjev u svakom slučaju nepotpun.

                     (15)

                     APF nije podnio nikakve primjedbe ili napomene kao odgovor na preliminarnu ocjenu.

                     (16)

                     U svjetlu navedenoga, nema potrebe da Tijelo proučava valjanost ostatka zahtjeva,

               DONIJELO JE OVU ODLUKU:

            Članak 1.
            Zahtjev Saveza za mir i slobodu ASBL za registraciju kao europske političke stranke je odbijen.

            Članak 2.
            Ova Odluka proizvodi učinke od dana priopćenja.

            Članak 3.
            Ova je Odluka upućena

                        Savezu za mir i slobodu ASBL

                        Rue Abbé Cuypers 3

                        1040 Bruxelles/Brussel

                        BELGIQUE/BELGIË

            Sastavljeno u Bruxellesu 26. studenoga 2020.

                  Uime Tijela za europske političke stranke i

                  europske političke zaklade

                  Direktor

               M. ADAM

            (1)  SL L 317, 4.11.2014., str. 1.

            (2)  Odluka Tijela od 9. veljače 2018. o registraciji Saveza za mir i slobodu (SL C 193, 6.6.2018., str. 9.).

            (3)  Odluka Tijela od 13. rujna 2018. o uklanjanju Saveza za mir i slobodu iz Registra (SL C 417, 16.11.2018., str. 11.).


title: Odluka br. 19-2020 Revizorskog suda od 14. prosinca 2020. o izmjeni članka 19. njegova Poslovnika

text:
                  23.12.2020

                  HR

                  Službeni list Europske unije

                  L 434/66

         ODLUKA br. 19-2020 REVIZORSKOG SUDA
         od 14. prosinca 2020.
         o izmjeni članka 19. njegova Poslovnika
         REVIZORSKI SUD,
         uzimajući u obzir Ugovor o funkcioniranju Europske unije, a posebno njegov članak 287. stavak 4. peti podstavak,
         uzimajući u obzir odobrenje Vijeća od 23. studenoga 2020.,
         budući da:

                     (1)

                     Poslovnikom Revizorskog suda (Sud) nije predviđena mogućnost da Sud u iznimnim okolnostima koje čine višu silu donosi odluke na daljinu, odnosno održavanjem videokonferencije ili telefonske konferencije.

                     (2)

                     Kako bi se Sudu omogućilo da odluke donosi na daljinu u iznimnim okolnostima koje čine višu silu i kako bi se zajamčio kontinuitet donošenja odluka Suda u takvim okolnostima, potrebno je izmijeniti njegov Poslovnik,

               DONIO JE OVU ODLUKU:

            Članak 1.
            Članak 19. Poslovnika Revizorskog suda zamjenjuje se sljedećim:

                  „Članak 19.
                  Postupak donošenja odluka

                     1.   Sud donosi odluke na sjednici, osim ako primjenjuje pismeni postupak utvrđen u članku 25. stavku 5.

                     2.   U opravdanim i iznimnim okolnostima koje čine višu silu, a posebno u slučaju velikih javnozdravstvenih kriza, prirodnih katastrofa ili terorističkih djela, koje kao takve utvrđuje predsjednik, Sud može donositi odluke na sjednici, u sklopu sastanka koji se održava na daljinu, odnosno održavanjem videokonferencije ili telefonske konferencije, na kojem članovi Suda mogu sudjelovati na Sudu ili na nekom drugom mjestu. Predsjednik saziva te sastanke i predsjeda tim sastancima te je odgovoran za njihovo pravilno odvijanje. Pismeni postupak utvrđen u članku 25. stavku 5. primjenjuje se mutatis mutandis.

                     3.   Stavak 2. primjenjuje se na sastanke revizijskih vijeća i odborâ. Doajen ili predsjedatelj odgovarajućeg revizijskog vijeća ili odgovarajućeg odbora saziva te sastanke i predsjeda tim sastancima te je odgovoran za njihovo pravilno odvijanje.

                     4.   Sud može na sastanku koji se održava na daljinu u skladu sa stavkom 2. ovog članka donositi odluke predviđene u članku 4. stavku 4., članku 7. stavku 2. i članku 13. stavku 1. koje se donose na temelju tajnog glasovanja pod uvjetom da je zajamčena tajnost glasovanja.”.

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 14. prosinca 2020.

                  Za Revizorski sud

               Klaus-Heiner LEHNE

                  Predsjednik Suda


               23.12.2020

               HR

               Službeni list Europske unije

               C 449/531

      P8_TA(2019)0100
      Neulaganje prigovora na delegirani akt: regulatorni tehnički standardi za obvezu poravnanja radi produljenja datumâ odgode primjene obveze poravnanja za određene ugovore o OTC izvedenicama
      Odluka Europskog parlamenta o neulaganju prigovora na Delegiranu uredbu Komisije od 19. prosinca 2018. o izmjeni Delegirane uredbe (EU) 2015/2205, Delegirane uredbe (EU) 2016/592 i Delegirane uredbe (EU) 2016/1178 o dopuni Uredbe (EU) br. 648/2012 Europskog parlamenta i Vijeća u pogledu regulatornih tehničkih standarda za obvezu poravnanja radi produljenja datumâ odgode primjene obveze poravnanja za određene ugovore o OTC izvedenicama (C(2018)09047 – 2018/2998(DEA))
      (2020/C 449/53)

         Europski parlament,

                  —

                  uzimajući u obzir Delegiranu uredbu Komisije (C(2018)09047),

                  —

                  uzimajući u obzir pismo Komisije od 19. prosinca 2018. kojim od Europskog parlamenta traži da izjavi kako neće ulagati prigovor na Delegiranu uredbu,

                  —

                  uzimajući u obzir pismo Odbora za ekonomsku i monetarnu politiku predsjedniku Konferencije predsjednika odbora od 4. veljače 2019.,

                  —

                  uzimajući u obzir članak 290. Ugovora o funkcioniranju Europske unije,

                  —

                  uzimajući u obzir Uredbu (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (1), a posebno njezin članak 5. stavak 2. i članak 82. stavak 6.,

                  —

                  uzimajući u obzir članak 13. Uredbe (EU) br. 1095/2010 Europskog parlamenta i Vijeća od 24. studenog 2010. o osnivanju europskog nadzornog tijela (Europsko nadzorno tijelo za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (2),

                  —

                  uzimajući u obzir nacrt regulatornih tehničkih standarda naslovljen „Obveza poravnanja u skladu s EMIR-om (čl. 6)” koji je 27. rujna 2018. podnijelo Europsko nadzorno tijelo u skladu s člankom 5. stavkom 2. Uredbe (EU) br. 648/2012,

                  —

                  uzimajući u obzir preporuku za donošenje odluke Odbora za ekonomsku i monetarnu politiku,

                  —

                  uzimajući u obzir članak 105. stavak 6. Poslovnika,

                  A.

                  budući da delegirani akt sadrži važne pojedinosti koje se odnose na izuzeće od obveze poravnanja za unutargrupne transakcije sa subjektima iz trećih zemalja ako za treću zemlju u kojoj taj subjekt ima poslovni nastan nije donesena odluka o istovjetnosti u skladu s člankom 13. stavkom 2. Uredbe (EU) br. 648/2012;

                  B.

                  budući da Parlament prepoznaje važnost brzog donošenja ovog akta s obzirom na to da Komisija još nije donijela takvu odluku o jednakovrijednosti i da je prvi odgođeni datum primjene obveze poravnavanja bio 21. prosinca 2018., ali smatra i da je Komisija nepotrebno odgađala donošenje tog akta do 19. prosinca 2018., dok je Europsko nadzorno tijelo za vrijednosne papire i tržišta kapitala (ESMA) objavilo svoj nacrt regulatornih tehničkih standarda već 27. rujna 2018.;

                  C.

                  budući da Parlament smatra da doneseni regulatorni tehnički standardi nisu „isti” kao standardi iz nacrta koji su podnijela europska nadzorna tijela zbog promjena koje je Komisija uvela u taj nacrt te smatra da ima tri mjeseca („razdoblje nadzora”) za ulaganje prigovora na regulatorne tehničke standarde; budući da Parlament poziva Komisiju da navede jednomjesečno razdoblje nadzora samo u slučajevima kada je Komisija donijela nacrte europskih nadzornih tijela bez izmjena, tj. kada su nacrt i doneseni regulatorni tehnički standardi „isti”;

                  1.

                  izjavljuje da ne ulaže prigovor na Delegiranu uredbu;

                  2.

                  nalaže svojem predsjedniku da ovu Rezoluciju proslijedi Vijeću i Komisiji.

         (1)  SL L 201, 27.7.2012., str. 1.

         (2)  SL L 331, 15.12.2010., str. 84.


Odluka Komisije od 21/12/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10065 - ADVENT / NIELSEN GLOBAL CONNECT) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2021/13 od 4. siječnja 2021. o imenovanju člana i dvaju zamjenika članova Odbora regija, koje je predložila Irska

text:
                  8.1.2021

                  HR

                  Službeni list Europske unije

                  L 5/14

         ODLUKA VIJEĆA (EU) 2021/13
         od 4. siječnja 2021.
         o imenovanju člana i dvaju zamjenika članova Odbora regija, koje je predložila Irska
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog irske vlade,
         budući da:

                     (1)

                     Vijeće je 10. prosinca 2019., 20. siječnja 2020., 3. veljače 2020. i 26. ožujka 2020. donijelo odluke (EU) 2019/2157 (1), (EU) 2020/102 (2), (EU) 2020/144 (3) i (EU) 2020/511 (4) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. Vijeće je 8. lipnja 2020. donijelo Odluku (EU) 2020/766 o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. (5) Vijeće je 30. srpnja 2020. donijelo dodatnu Odluku (EU) 2020/1153 o imenovanju članova i zamjenikâ članova Odbora regija (6).

                     (2)

                     Mjesto člana Odbora regija postalo je slobodno istekom mandata g. Malcolma NOONANA.

                     (3)

                     Mjesto zamjenika člana Odbora regija postalo je slobodno istekom mandata gđe Erin MCGREEHAN.

                     (4)

                     Mjesto zamjenika člana postalo je slobodno imenovanjem gđe Une POWER članicom Odbora regija,

               DONIJELO JE OVU ODLUKU:

            Članak 1.
            U Odbor regija imenuju se sljedeće osobe do kraja tekućeg mandata koji istječe 25. siječnja 2025.:

                        (a)

                        kao članica:

                                    —

                                    Gđa Una POWER, članica lokalnog izvršnog tijela: Dún Laoghaire Rathdown County Council,

                              i

                        (b)

                        kao zamjenici članova:

                                    —

                                    G. Dan BOYLE, član lokalnog izvršnog tijela: Cork City Council,

                                    —

                                    G. Michael CROWE, član lokalnog izvršnog tijela: Galway City Council.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 4. siječnja 2021.

                  Za Vijeće

                  Predsjednica

               A. P. ZACARIAS

            (1)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).

            (2)  Odluka Vijeća (EU) 2020/102 od 20. siječnja 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 20, 24.1.2020., str. 2.).

            (3)  Odluka Vijeća (EU) 2020/144 od 3. veljače 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 32, 4.2.2020., str. 16.).

            (4)  Odluka Vijeća (EU) 2020/511 od 26. ožujka 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 113, 8.4.2020., str. 18.).

            (5)  Odluka Vijeća (EU) 2020/766 od 8. lipnja 2020. o imenovanju članova i zamjenikâ članova Odbora regija za razdoblje od 1. veljače 2020. do 25. siječnja 2025. (SL L 187, 12.6.2020., str. 3.).

            (6)  Odluka Vijeća (EU) 2020/1153 od 30. srpnja 2020. o imenovanju članova i zamjenikâ člana Odbora regija (SL L 256, 5.8.2020., str. 12.).